Book of Shu 08

蜀書八　　許麋孫簡伊秦傳第八 Shu Book 8: Biographies of Xu, Mi, Sun, Jian, Yi, and Qin

許靖 Xu Jing
許靖字文休，汝南平輿人. 少與從弟劭俱知名，並有人倫臧否之稱，而私情不協. 劭為郡功曹，排擯靖不得齒敘，以馬磨自給. 潁川劉翊為汝南太守，乃舉靖計吏，察孝廉，除尚書郎，典選舉. 靈帝崩，董卓秉政，以漢陽周毖為吏部尚書，與靖共謀議，進退天下之士，沙汰穢濁，顯拔幽滯. 進用潁川荀爽、韓融、陳紀等為公、卿、郡守，拜尚書韓馥為冀州牧，侍中劉岱為兗州刺史，潁川張咨為南陽太守，陳留孔伷為豫州刺史，東郡張邈為陳留太守，而遷靖巴郡太守，不就，補禦史中丞. 馥等到官，各舉兵還向京都，欲以誅卓. 卓怒毖曰：「諸君言當拔用善士，卓從君計，不欲違天下人心. 而諸君所用人，至官之日，還來相圖. 卓何用相負！」叱毖令出，於外斬之. 靖從兄陳相瑒，又與伷合規，靖懼誅，奔伷. 蜀記雲：靖後自表曰：「党賊求生，情所不忍；守官自危，死不成義. 竊念古人當難詭常，權以濟其道. 」伷卒，依揚州刺史陳禕. 禕死，吳郡都尉許貢、會稽太守王朗素與靖有舊，故往保焉. 靖收恤親裏，經紀振贍，出於仁厚.

孫策東渡江，皆走交州以避其難，靖身坐岸邊，先載附從，疏親悉發，乃從後去，當時見者莫不歎息. 既至交阯，交阯太守士燮厚加敬待. 陳國袁徽以寄寓交州，徽與尚書令荀彧書曰：「許文休英才偉士，智略足以計事. 自流宕已來，與群士相隨，每有患急，常先人後己，與九族中外同其饑寒. 其紀綱同類，仁恕惻隱，皆有效事，不能複一二陳之耳. 」钜鹿張翔萬機論雲：翔字元鳳. 銜王命使交部，乘勢募靖，欲與誓要，靖拒而不許. 靖與曹公書曰：

世路戎夷，禍亂遂合，駑怯偷生，自竄蠻貊，成闊十年，吉凶禮廢. 昔在會稽，得所貽書，辭旨款密，久要不忘. 迫於袁術方命圮族，扇動群逆，津塗四塞，雖縣心北風，欲行靡由. 正禮師退，術兵前進，會稽傾覆，景興失據，三江五湖，皆為虜庭. 臨時困厄，無所控告. 便與袁沛、鄧子孝等浮涉滄海，南至交州. 經歷東甌、閩、越之國，行經萬里，不見漢地，漂薄風波，絕糧茹草，饑殍薦臻，死者大半. 既濟南海，與領守兒孝德相見，知足下忠義奮發，整飭元戎，西迎大駕，巡省中嶽. 承此休問，且悲且憙，即與袁沛及徐元賢複共嚴裝，欲北上荊州. 會蒼梧諸縣夷、越起，州府傾覆，道路阻絕，元賢被害，老弱並殺. 靖尋循渚岸五千餘裏，複遇疾癘，伯母隕命，並及群從，自諸妻子，一時略盡. 複相扶侍，前到此郡，計為兵害及病亡者，十遺一二. 生民之艱，辛苦之甚，豈可具陳哉！臣松之以為孔子稱「賢者避世，其次避地」，蓋貴其識見安危，去就得所也. 許靖羈客會稽，閭閻之士，孫策之來，於靖何為？而乃泛萬里之海，入疫癘之鄉，致使尊弱塗炭，百罹備經，可謂自貽矣. 謀臣若斯，難以言智. 孰若安時處順，端拱吳、越，與張昭、張紘之儔同保元吉者哉？懼卒顛僕，永為亡虜，憂瘁慘慘，忘寢與食. 欲附奉朝貢使，自獲濟通，歸死闕庭，而荊州水陸無津，交部驛使斷絕. 欲上益州，複有峻防，故官長吏，一不得入. 前令交阯太守士威彥，深相分讬於益州兄弟，又靖亦自與書，辛苦懇惻，而複寂寞，未有報應. 雖仰瞻光靈，延頸企踵，何由假翼自致哉？

知聖主允明，顯授足下專征之任，凡諸逆節，多所誅討，想力競者一心，順從者同規矣. 又張子雲昔在京師，志匡王室，今雖臨荒域，不得參與本朝，亦國家之籓鎮，足下之外援也. 子雲名津，南陽人，為交州刺史. 見吳志. 漢書霍光傳曰：「光出都肄郎羽林，道上稱警蹕. 」未詳虎賁所出也. 若荊、楚平和，王澤南至，足下忽有聲命於子雲，勤見保屬，令得假途由荊州出，不然，當複相紹介於益州兄弟，使相納受. 倘天假其年，人緩其禍，得歸死國家，解逋逃之負，泯軀九泉，將複何恨！若時有險易，事有利鈍，人命無常，隕沒不達者，則永銜罪責，入於裔土矣.

昔營邱翼周，杖鉞專征，博陸佐漢，虎賁警蹕. 今日足下扶危持傾，為國柱石，秉師望之任，兼霍光之重. 五侯九伯，制禦在手，自古及今，人臣之尊未有及足下者也. 夫爵高者憂深，祿厚者責重，足下據爵高之任，當責重之地，言出於口，即為賞罰，意之所存，便為禍福. 行之得道，即社稷用寧；行之失道，即四方散亂. 國家安危，在於足下；百姓之命，縣於執事. 自華及夷，顒顒注望. 足下任此，豈可不遠覽載籍廢興之由，榮辱之機，棄忘舊惡，寬和群司，審量五材，為官擇人？苟得其人，雖讎必舉；苟非其人，雖親不授. 以寧社稷，以濟下民，事立功成，則系音於管弦，勒勳於金石，原君勉之！為國自重，為民自愛. 」翔恨靖之不自納，搜索靖所寄書疏，盡投之于水.

後劉璋遂使使招靖，靖來入蜀. 璋以靖為巴郡、廣漢太守. 南陽宋仲子於荊州與蜀郡太守王商書曰：「文休倜儻瑰瑋，有當世之具，足下當以為指南. 」益州耆舊傳曰：商字文表，廣漢人，以才學稱，聲問著於州裏. 劉璋辟為治中從事. 是時王塗隔絕，州之牧伯猶七國之諸侯也，而璋懦弱多疑，不能党信大臣. 商奏記諫璋，璋頗感悟. 初，韓遂與馬騰作亂關中，數與璋父焉交通信，至騰子超複與璋相聞，有連蜀之意. 商謂璋曰：「超勇而不仁，見得不思義，不可以為脣齒. 老子曰：'國之利器，不可以示人. '今之益部，士美民豐，寶物所出，斯乃狡夫所欲傾覆，超等所以西望也. 若引而近之，則由養虎，將自遺患矣. 」璋從其言，乃拒絕之. 荊州牧劉表及儒者宋忠咸聞其名，遺書與商敘致殷勤. 許靖號為臧否，至蜀，見商而稱之曰：「設使商生於華夏，雖王景興無以加也. 」璋以商為蜀郡太守. 成都禽堅有至孝之行，商表其墓，追贈孝廉. 又與嚴君平、李弘立祠作銘，以旌先賢. 脩學廣農，百姓便之. 在郡十載，卒於官，許靖代之. 建安十六年，轉在蜀郡. 山陽公載記曰：建安十七年，漢立皇子熙為濟陰王，懿為山陽王，敦為東海王. 靖聞之曰：「'將欲歙之，必固張之；將欲取之，必固與之'. 其孟德之謂乎！」十九年，先主克蜀，以靖為左將軍長史. 先主為漢中王，靖為太傅. 及即尊號，策靖曰：「朕獲奉洪業，君臨萬國，夙宵惶惶，懼不能綏. 百姓不親，五品不遜，汝作司徒，其敬敷五教，在寬. 君其勖哉！秉德無怠，稱朕意焉. 」

靖雖年逾七十，愛樂人物，誘納後進，清談不倦. 丞相諸葛亮皆為之拜. 章武二年卒. 子欽，先靖夭沒. 欽子游，景耀中為尚書. 始靖兄事潁川陳紀，與陳郡袁渙、平原華歆、東海王朗等親善，歆、朗及紀子群，魏初為公輔大臣，咸與靖書，申陳舊好，情義款至，文多故不載. 魏略：王朗與文休書曰：「文休足下：消息平安，甚善甚善. 豈意脫別三十餘年而無相見之緣乎！詩人比一日之別於歲月，豈況悠悠曆累紀之年者哉！自與子別，若沒而複浮，若絕而複連者數矣. 而今而後，居升平之京師，攀附於飛龍之聖主；儕輩略盡，幸得老與足下並為遺種之叟，而相去數千里，加有邅蹇之隔，時聞消息於風聲，讬舊情於思想，眇眇異處，與異世無以異也. 往者隨軍到荊州，見鄧子孝、桓元將，粗聞足下動靜，雲夫子既在益州，執職領郡，德素規矩，老而不墮. 是時侍宿武皇帝於江陵劉景升聽事之上，共道足下於通夜，拳拳饑渴，誠無已也. 自天子在東宮，及即位之後，每會群賢，論天下髦雋之見在者，豈獨人盡易為英，士鮮易取最，故乃猥以原壤之朽質，感夫子之情聽；每敘足下，以為謀首，豈其注意，乃複過於前世，書曰'人惟求舊'，易稱'同聲相應，同氣相求'，劉將軍之與大魏，兼而兩之，總此二義. 前世邂逅，以同為睽，非武皇帝之旨；頃者蹉跌，其泰而否，亦非足下之意也. 深思書、易之義，利結分於宿好，故遣降者送吳所獻致名馬、貂、罽，得因無嫌. 道初開通，展敘舊情，以達聲問. 久闊情慉，非夫筆墨所能寫陳，亦想足下同其志念. 今者，親生男女凡有幾人？年並幾何？僕連失一男一女，今有二男：大兒名肅，年二十九，生於會稽；小兒裁歲餘. 臨書愴悢，有懷緬然. 」又曰：「過聞'受終於文祖'之言於尚書. 又聞'歷數在躬，允執其中'之文於論語. 豈自意得於老耄之齒，正值天命受於聖主之會，親見三讓之弘辭，觀眾瑞之總集，睹升堂穆穆之盛禮，瞻燔燎焜曜之青煙；于時忽自以為處唐、虞之運，際於紫微之天庭也. 徒慨不得攜子之手，共列於（世）有二子之數，以聽有唐'欽哉'之命也. 子雖在裔土，想亦極目而回望，側耳而遐聽，延頸而鶴立也. 昔汝南陳公初拜，不依故常，讓上卿於李元禮. 以此推之，吾宜退身以避子位也. 苟得避子以竊讓名，然後（綬）帶委質，游談於平、勃之間，與子共陳往時避地之艱辛，樂酒酣宴，高談大噱，亦足遺憂而忘老. 捉筆陳情，隨以喜笑. 」又曰：「前夏有書而未達，今重有書，而並致前問. 皇帝既深悼劉將軍之早世，又湣其孤之不易，又惜使足下孔明等士人氣類 之徒，遂沈溺於羌夷異種之間，永與華夏乖絕，而無朝聘中國之期緣，瞻睎故土桑梓之望也，故複運慈念而勞仁心，重下明詔以發德音，申敕朗等，使重為書與足下等. 以足下聰明，揆殷勤之聖意，亦足悟海岱之所常在，知百川之所宜注矣. 昔伊尹去夏而就殷，陳平違楚而歸漢，猶曜德於阿衡，著功於宰相. 若足下能弼人之遺孤，定人之猶豫，去非常之偽號，事受命之大魏，客主兼不世之榮名，上下蒙不朽之常耀，功與事並，聲與勳著，考績效，足以超越伊、呂矣. 既承詔（直），且服舊之情，情不能已. 若不言足下之所能，陳足下之所見，則無以宣明詔命，弘光大之恩，敘宿昔夢想之思. 若天啟眾心，子導蜀意，誠此意有攜手之期. 若險路未夷，子謀不從，則懼聲問或否，複面何由！前後二書，言每及斯，希不切然有動於懷. 足下周遊江湖，以暨南海，曆觀夷俗，可謂遍矣；想子之心，結思華夏，可謂深矣. 為身擇居，猶原中土；為主擇（居）安，豈可以不系意於京師，而持疑於荒裔乎？詳思愚言，速示還報也. 」

麋竺 Mi Zhu
麋竺字子仲，東海朐人也. 祖世貨殖，僮客萬人，貲產钜億. 搜神記曰：竺嘗從洛歸，未達家數十裏，路傍見一婦人，從竺求寄載. 行可數裏，婦謝去，謂竺曰：「我天使也，當往燒東海麋竺家，感君見載，故以相語. 」竺因私請之，婦曰：「不可得不燒. 如此，君可馳去，我當緩行，日中火當發. 」竺乃還家，遽出財物，日中而火大發. 後徐州牧陶謙辟為別駕從事. 謙卒，竺奉謙遺命，迎先主於小沛. 建安元年，呂布乘先主之出拒袁術，襲下邳，虜先主妻子. 先主轉軍廣陵海西，竺於是進妹於先主為夫人，奴客二千，金銀貨幣以助軍資；于時困匱，賴此複振. 後曹公表竺領嬴郡太守，曹公集載公表曰：「泰山郡界廣遠，舊多輕悍，權時之宜，可分五縣為嬴郡，揀選清廉以為守將. 偏將軍麋竺，素履忠貞，文武昭烈，請以竺領嬴郡太守，撫慰吏民. 」竺弟芳為彭城相，皆去官，隨先主周旋. 先主將適荊州，遣竺先與劉表相聞，以竺為左將軍從事中郎. 益州既平，拜為安漢將軍，班在軍師將軍之右. 竺雍容敦雅，而幹翮非所長. 是以待之以上賓之禮，未嘗有所統禦. 然賞賜優寵，無與為比.

芳為南郡太守，與關羽共事，而私好攜貳，叛迎孫權，羽因覆敗. 竺面縛請罪，先主慰諭以兄弟罪不相及，崇待如初. 竺慚恚發病，歲餘卒. 子威，官至虎賁中郎將. 威子照，虎騎監. 自竺至照，皆便弓馬，善射禦雲.

孫乾 Sun Qian
孫乾字公祐，北海人也. 先主領徐州，辟為從事，鄭玄傳雲：玄薦乾於州. 乾被辟命，玄所舉也. 後隨從周旋. 先主之背曹公，遣乾自結袁紹，將適荊州，乾又與麋竺俱使劉表，皆如意指. 後表與袁尚書，說其兄弟分爭之變，曰：「每與劉左將軍、孫公祐共論此事，未嘗不痛心入骨，相為悲傷也. 」其見重如此. 先主定益州，乾自從事中郎為秉忠將軍，見禮次麋竺，與簡雍同等. 頃之，卒.

簡雍 Jian Yong
簡雍字憲和，涿郡人也. 少與先主有舊，隨從周旋. 先主至荊州，雍與麋竺、孫乾同為從事中郎，常為談客，往來使命. 先主入益州，劉璋見雍，甚愛之. 後先主圍成都，遣雍往說璋，璋遂與雍同輿而載，出城歸命. 先主拜雍為昭德將軍. 優遊風議，性簡傲跌宕，在先主坐席，猶箕踞傾倚，威儀不肅，自縱適；諸葛亮已下則獨擅一榻，項枕臥語，無所為屈. 時天旱禁酒，釀者有刑. 吏於人家索得釀具，論者欲令與作酒者同罰. 雍與先主遊觀，見一男女行道，謂先主曰：「彼人欲行淫，何以不縛？」先主曰：「卿何以知之？」雍對曰：「彼有其具，與欲釀者同. 」先主大笑，而原欲釀者. 雍之滑稽，皆此類也. 或曰：雍本姓耿，幽州人語謂耿為簡，遂隨音變之.

伊籍 Yi Ji
伊籍字機伯，山陽人. 少依邑人鎮南將軍劉表. 先主之在荊州，籍常往來自讬. 表卒，遂隨先主南渡江，從入益州. 益州既定，以籍為左將軍從事中郎，見待亞於簡雍、孫乾等. 遣東使於吳，孫權聞其才辯，欲逆折以辭. 籍適入拜，權曰：「勞事無道之君乎？」籍既對曰：「一拜一起，未足為勞. 」籍之機捷，類皆如此，權甚異之. 後遷昭文將軍，與諸葛亮、法正、劉巴、李嚴共造蜀科；蜀科之制，由此五人焉.

秦宓 Qin Mi
秦宓字子敕，廣漢綿竹人也. 少有才學，州郡辟命，輒稱疾不往. 奏記州牧劉焉，薦儒士任定祖曰：「昔百里、蹇叔以耆艾而定策，甘羅、子奇以童冠而立功，故書美黃發，而易稱顏淵，固知選士用能，不拘長幼，明矣. 乃者以來，海內察舉，率多英雋而遺舊齒，眾論不齊，異同相半，此乃承平之翔步，非亂世之急務也. 夫欲救危撫亂，脩己以安人，則宜卓犖超倫，與時殊趣，震驚鄰國，駭動四方，上當天心，下合人意；天人既和，內省不疚，雖遭凶亂，何憂何懼！昔楚葉公好龍，神龍下之，好偽徹天，何況於真？今處士任安，仁義直道，流名四遠，如令見察，則一州斯服. 昔湯舉伊尹，不仁者遠，何武貢二龔，雙名竹帛，故貪尋常之高而忽萬仞之嵩，樂面前之飾而忘天下之譽，斯誠往古之所重慎也. 甫欲鑿石索玉，剖蚌求珠，今乃隨、和炳然，有如皎日，複何疑哉！誠知晝不操燭，日有餘光，但愚情區區，貪陳所見. 」益部耆舊傳曰：安，廣漢人. 少事聘士楊厚，究極圖籍，遊覽京師，還家講授，與董扶俱以學行齊聲. 郡請功曹，州辟治中別駕，終不久居. 舉孝廉茂才，太尉載辟，除博士，公車徵，皆稱疾不就. 州牧劉焉表薦安味精道度，厲節高邈，揆其器量，國之元寶，宜處弼疑之輔，以消非常之咎. 玄纁之禮，所宜招命. 王塗隔塞，遂無聘命. 年七十九，建安七年卒，門人慕仰，為立碑銘. 後丞相亮問秦宓以安所長，宓曰：「記人之善，忘人之過. 」

劉璋時，宓同郡王商為治中從事，與宓書曰：「貧賤困苦，亦何時可以終身！卞和衒玉以燿世，宜一來，與州尊相見. 」宓答書曰：「昔堯優許由，非不弘也，洗其兩耳；楚聘莊周，非不廣也，執竿不顧. 易曰'確乎其不可拔'，夫何衒之有？且以國君之賢，子為良輔，不以是時建蕭、張之策，未足為智也. 僕得曝背乎隴畝之中，誦顏氏之簞瓢，詠原憲之蓬戶，時翱翔於林澤，與沮、溺之等儔，聽玄猿之悲吟，察鶴鳴於九皋，安身為樂，無憂為福，處空虛之名，居不靈之龜，知我者希，則我貴矣. 斯乃僕得志之秋也，何困苦之戚焉！」後商為嚴君平、李弘立祠，宓與書曰：「疾病伏匿，甫知足下為嚴、李立祠，可謂厚黨勤類者也. 觀嚴文章，冠冒天下，由、夷逸操，山嶽不移，使揚子不歎，固自昭明. 如李仲元不遭法言，令名必淪，其無虎豹之文故也，可謂攀龍附鳳者矣. 如揚子雲潛心著述，有補於世，泥蟠不滓，行參聖師，於今海內，談詠厥辭. 邦有斯人，以耀四遠，怪子替茲，不立祠堂. 蜀本無學士，文翁遣相如東受七經，還教吏民，於是蜀學比於齊、魯. 故地裏志曰：'文翁倡其教，相如為之師. '漢家得士，盛於其世；仲舒之徒，不達封禪，相如制其禮. 夫能制禮造樂，移風易俗，非禮所秩有益於世者乎！雖有王孫之累，猶孔子大齊桓之霸，公羊賢叔術之讓. 僕亦善長卿之化，宜立祠堂，速定其銘. 」

先是，李權從宓借戰國策，宓曰：「戰國從橫，用之何為？」權曰：「仲尼、嚴平，會聚眾書，以成春秋、指歸之文，故海以合流為大，君子以博識為弘. 」宓報曰：「書非史記周圖，仲尼不采；道非虛無自然，嚴平不演. 海以受淤，歲一蕩清；君子博識，非禮不視. 今戰國反覆儀、秦之術，殺人自生，亡人自存，經之所疾. 故孔子發憤作春秋，大乎居正，複製孝經，廣陳德行. 杜漸防萌，預有所抑，是以老氏絕禍於未萌，豈不信邪！成湯大聖，睹野魚而有獵逐之失，定公賢者，見女樂而棄朝事，臣松之案：書傳魯定公無善可稱. 宓謂之賢者，淺學所未達也. 若此輩類，焉可勝陳. 道家法曰：'不見所欲，使心不亂. '是故天地貞觀，日月貞明；其直如矢，君子所履. 洪範記災，發於言貌，何戰國之譎權乎哉！」

或謂宓曰：「足下欲自比於巢、許、四皓，何故揚文藻見朅穎乎？」宓答曰：「僕文不能盡言，言不能盡意，何文藻之有揚乎！昔孔子三見哀公，言成七卷，事蓋有不可嘿嘿也. 劉向七略曰：孔子三見哀公，作三朝記七篇，今在大戴禮. 臣松之案：中經部有孔子三朝八卷，一卷目錄，餘者所謂七篇. 接輿行且歌，論家以光篇；漁父詠滄浪，賢者以耀章. 此二人者，非有欲於時者也. 夫虎生而文炳，鳳生而五色，豈以五采自飾畫哉？天性自然也. 蓋河、洛由文興，六經由文起，君子懿文德，采藻其何傷！以僕之愚，猶恥革子成之誤，況賢於己者乎！」臣松之案：今論語作棘子成. 子成曰：「君子質而已矣，何以文為！」屈於子貢之言，故謂之誤也.

先主既定益州，廣漢太守夏侯纂請宓為師友祭酒，領五官掾，稱曰仲父. 宓稱疾，臥在第舍，纂將功曹古樸、主簿王普，廚膳即宓第宴談，宓臥如故. 纂問樸曰：「至於貴州養生之具，實絕餘州矣，不知士人何如餘州也？」樸對曰：「乃自先漢以來，其爵位者或不如餘州耳，至於著作為世師式，不負於餘州也. 嚴君平見黃、老作指歸，揚雄見易作太玄，見論語作法言，司馬相如為武帝制封禪之文，於今天下所共聞也. 」纂曰：「仲父何如？」宓以簿擊頰，簿，手版也. 曰：「原明府勿以仲父之言假於小草，民請為明府陳其本紀. 蜀有汶阜之山，江出其腹，帝以會昌，神以建福，故能沃野千里. 河圖括地象曰：岷山之地，上為東井絡，帝以會昌，神以建福，上為天井. 左思蜀都賦曰：遠則岷山之精，上為井絡，天地運期而會昌，景福（肸）蚃而興作. 淮、濟四瀆，江為其首，此其一也. 禹生石紐，今之汶山郡是也. 帝王世紀曰：鯀納有莘氏女曰志，是為脩己. 上山行，見流星貫昴，夢接意感，又吞神珠，臆圮胸折，而生禹於石紐. 譙周蜀本紀曰：禹本汶山廣柔縣人也，生於石紐，其地名刳兒坪，見世帝紀. 昔堯遭洪水，鯀所不治，禹疏江決河，東注於海，為民除害，生民已來功莫先者，此其二也. 天帝布治房心，決政參伐，參伐則益州分野，三皇乘祗車出穀口，今之斜穀是也. 蜀記曰：三皇乘祗車出穀口. 未詳宓所由知為斜穀也. 此便鄙州之阡陌，明府以雅意論之，何若於天下乎？」於是纂逡巡無以複答.

益州辟宓為從事祭酒. 先主既稱尊號，將東征吳，宓陳天時必無其利，坐下獄幽閉，然後貸出. 建興二年，丞相亮領益州牧，選宓迎為別駕，尋拜左中郎將、長水校尉. 吳遣使張溫來聘，百官皆往餞焉. 眾人皆集而宓未往，亮累遣使促之，溫曰：「彼何人也？」亮曰：「益州學士也. 」及至，溫問曰：「君學乎？」宓曰：「五尺童子皆學，何必小人！」溫複問曰：「天有頭乎？」宓曰：「有之. 」溫曰：「在何方也？」宓曰：「在西方. 詩曰：'乃眷西顧. '以此推之，頭在西方. 」溫曰：「天有耳乎？」宓曰：「天處高而聽卑，詩雲：'鶴鳴於九皋，聲聞於天. '若其無耳，何以聽之？」溫曰：「天有足乎？」宓曰：「有. 詩雲：'天步艱難，之子不猶. '若其無足，何以步之？」溫曰：「天有姓乎？」宓曰：「有. 」溫曰：「何姓？」宓曰：「姓劉. 」溫曰：「何以知之？」答曰：「天子姓劉，故以此知之. 」溫曰：「日生於東乎？」宓曰：「雖生於東而沒於西. 」答問如響，應聲而出，於是溫大敬服. 宓之文辯，皆此類也. 遷大司農，四年卒. 初宓見帝系之文，五帝皆同一族，宓辨其不然之本. 又論皇帝王霸（養）龍之說，甚有通理. 譙允南少時數往諮訪，紀錄其言於春秋然否論，文多故不載.

評曰：許靖夙有名譽，既以篤厚為稱，又以人物為意，雖行事舉動，未悉允當，蔣濟以為「大較廊廟器」也. 萬機論論許子將曰：許文休者，大較廊廟器也，而子將貶之. 若實不貴之，是不明也；誠令知之，蓋善人也. 麋竺、孫乾、簡雍、伊籍，皆雍容風議，見禮於世. 秦宓始慕肥遯之高，而無若愚之實. 然專對有餘，文藻壯美，可謂一時之才士矣.